PADOMES LĒMUMS (ES) 2020/952

(2020. gada 26. jūnijs)

par to, lai Savienības vārdā noslēgtu Eiropas un Vidusjūras reģiona valstu aviācijas nolīgumu starp Eiropas Savienību un tās dalībvalstīm, no vienas puses, un Izraēlas Valsts valdību, no otras puses

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 6. punkta otrās daļas a) apakšpunkta v) punktu un 218. panta 7. punktu,

ņemot vērā Eiropas Komisijas priekšlikumu,

ņemot vērā Eiropas Parlamenta piekrišanu (1),

tā kā:

(1) Eiropas un Vidusjūras reģiona valstu aviācijas nolīgums starp Eiropas Savienību un tās dalībvalstīm, no vienas puses, un Izraēlas Valsts valdību, no otras puses (2) (“nolīgums”), tika parakstīts 2013. gada 10. jūnijā, ņemot vērā tā noslēgšanu, saskaņā ar Padomes un Padomē sanākušo dalībvalstu valdību pārstāvju Lēmumu 2013/398/ES (3).

(2) Nolīgums ir ratificēts visās dalībvalstīs, izņemot Horvātijas Republiku, kura pievienojas nolīgumam saskaņā ar 2012. gada Pievienošanās aktu. Protokols, ar ko groza Eiropas un Vidusjūras reģiona valstu aviācijas nolīgumu starp Eiropas Savienību un tās dalībvalstīm, no vienas puses, un Izraēlas Valsts valdību, no otras puses, lai ņemtu vērā Horvātijas Republikas pievienošanos Eiropas Savienībai (4) tika parakstīts 2015. gada 19. februārī saskaņā ar Padomes Lēmumu (ES) 2015/372 (5).

(3) Nolīgums būtu jāapstiprina Savienības vārdā.

(4) Nolīgums būtu jāīsteno saskaņā ar Savienības nostāju, ka teritorijas, kuras nonāca Izraēlas pārvaldībā 1967. gada jūnijā, nav Izraēlas Valsts teritorijas daļa.

(5) Lēmuma 2013/398/ES 4. un 5. pants ietver noteikumus par lēmumu pieņemšanu un pārstāvību dažādos nolīgumā izklāstītos jautājumos. Ņemot vērā Tiesas 2015. gada 28. aprīļa spriedumu lietā C-28/12 (6), Eiropas Komisija pret Eiropas Savienības Padomi, minēto noteikumu piemērošana būtu jāpārtrauc. Ņemot vērā Līgumus, par minētajiem jautājumiem nav nepieciešami jauni noteikumi, un Lēmuma 2013/398/ES 6. pantā izklāstītie noteikumi par informācijas sniegšanu Komisijai vairs nav nepieciešami. Tāpēc Lēmuma 2013/398/ES 4. panta 2. līdz 5. punktu un 5. un 6. pantu būtu jābeidz piemērot dienā, kad stājas spēkā šis lēmums,

IR PIEŅĒMUSI ŠO LĒMUMU.

1. pants Ar šo Savienības vārdā tiek apstiprināts Eiropas un Vidusjūras reģiona valstu aviācijas nolīgums starp Eiropas Savienību un tās dalībvalstīm, no vienas puses, un Izraēlas Valsts valdību, no otras puses (7).

2. pants Padomes priekšsēdētājs Savienības vārdā sniedz nolīguma 30. panta 2. punktā paredzēto paziņojumu.

3. pants Nostāju, kas Savienības vārdā jāieņem attiecībā uz Apvienotās komitejas lēmumiem saskaņā ar nolīguma 27. panta 6. punkta a) apakšpunktu, kuri attiecas uz Savienības tiesību aktu iekļaušanu nolīguma IV pielikumā, ņemot vērā visas nepieciešamās tehniskās korekcijas, pauž Komisija pēc tam, kad tā iesniegta apspriešanai Padomē vai tās sagatavošanas struktūrās, atkarībā no tā, kā Padome nolemj.

4. pants Lēmuma 2013/398/ES 4. panta 2. līdz 5. punktu un 5. un 6. pantu beidz piemērot dienā, kad stājas spēkā šis lēmums.

5. pants Šis lēmums stājas spēkā tā pieņemšanas dienā.

Briselē, 2020. gada 26. jūnijā Padomes vārdā – priekšsēdētāja A. METELKO-ZGOMBIĆ

(1) 2020. gada 17. jūnija piekrišana (Oficiālajā Vēstnesī vēl nav publicēta).

(2) OV L 208, 2.8.2013., 3. lpp.

(3) Padomes un Padomē sanākušo dalībvalstu valdību pārstāvju Lēmums 2013/398/ES (2012. gada 20. decembris) par to, lai Eiropas Savienības vārdā parakstītu un provizoriski piemērotu Eiropas un Vidusjūras reģiona valstu aviācijas nolīgumu starp Eiropas Savienību un tās dalībvalstīm, no vienas puses, un Izraēlas Valsts valdību, no otras puses (OV L 208, 2.8.2013., 1. lpp.).

(4) OV L 64, 7.3.2015., 3. lpp.

(5) Padomes Lēmums (ES) 2015/372 (2014. gada 8. oktobris) par to, lai Savienības un tās dalībvalstu vārdā parakstītu un provizoriski piemērotu Protokolu, ar ko groza Eiropas un Vidusjūras reģiona valstu aviācijas nolīgumu starp Eiropas Savienību un tās dalībvalstīm, no vienas puses, un Izraēlas Valsts valdību, no otras puses, lai ņemtu vērā Horvātijas Republikas pievienošanos Eiropas Savienībai (OV L 64, 7.3.2015., 1. lpp.).

(6) Tiesas 2015. gada 28. aprīļa spriedums Eiropas Komisija / Eiropas Savienības Padome, lieta C‐28/12, ECLI:EU:C:2015:282.

(7) Nolīguma teksts ir publicēts OV L 208, 2.8.2013., 3. lpp., kopā ar lēmumu par tā parakstīšanu.